ขอสอบถามค่ะ ฉีดยาคุมแบบสามเดือนผลจากเข็มแรกคือประจำเดือนมาทุกวัน เมื่อไปฉีดเข็มที่สองวันที่ 3 ตุลาคม จำได้ว่าวันที่ไปฉีดยังมีประจำเดือนอยู่แต่ปริมาณเริ่มน้อยลงแล้ว หลังจากวันที่ฉีดแล้วประจำเดือนเริ่มไม่มาและมีเพศสัมพันธ์ประมาณวันที่ 6 ตุลาคม และประจำเดือนก็ยังไม่มาจนกระทั่งถึงวันที่ 23 ตุลาคม มีอาการปวดกล้ามเนื้อและปวดท้องน้อย มีเมือกสีน้ำตาลคล้ายสีกาแฟออกมา และวันที่ 24 ตุลาคม ช่วงบ่ายก็มีเลือดออกมาเป็นสีแดงคล้ำแต่ปริมาณเล็กน้อยเหมือนสั่งน้ำมูก แบบนี้มีโอกาสตั้งครรภ์ไหมคะ กลัวว่าจะเป็นเลือดล้างหน้าเด็กค่ะ
สวัสดีค่ะ ผลข้างเคียงของยาฉีดคุมกำเนิดชนิดที่ฉีดทุก 3 เดือนนั้น มักทำให้เกิดเลือดออกกะปริดกะปรอย หรืออาจทำให้มีเลือดออกนาน มีเลือดมาบ่อย แต่เมื่อฉีดต่อเนื่องไปซักระยะ ประจำเดือนก็มักจะขาดหายไปดังนั้น การที่มีเลือดออกมาทุกวันในช่วงการฉีดยาคุมเข็มแรก จึงน่าจะเกิดจากผลข้างเคียงของยาฉีดได้ และเมื่อฉีดเข็มที่ 2 ประจำเดือนได้ขาดหายไป และต่อมาได้มีเลือดออกกะปริดกะปรอย ก็น่าจะเป็นผลข้างเคียงของยาฉีดคุมกำเนิดด้วยเช่นกัน ไม่น่าใช่เลือดล้างหน้าเด็ก เพราะประสิทธิภาพของยาฉีดคุมกำเนิดนั้นถือว่าดีมาก โดยจะช่วยป้องกันการตั้งครรภ์ได้มากกว่า 99% หรือมีโอกาสตั้งครรภ์เพียง 0.2% แต่หากไม่มั่นใจ ก็อาจลองตรวจหาการตั้งครรภ์ดูก็ได้ค่ะสำหรับอาการปวดกล้ามเนื้อและปวดท้องน้อยนั้น ก็อาจเกิดจากผลข้างเคียงของยาฉีดก็ได้ หรืออาจเกิดจากการมีความเครียด วิตกกังวล การทำงานหนักไปก็ได้ค่ะ หากเป็นไม่มาก ก็ไม่ได้อันตรายอะไร แนะนำควรสังเกตอาการไปก่อนค่ะ